b'\n_START_ARTICLE_\nHermann Oberth\n_START_SECTION_\n\xc5\xbdivljenje in delo\n_START_PARAGRAPH_\nPo svojih besedah in drugih virih se je pri pribli\xc5\xbeno 11. letih navdu\xc5\xa1il nad Vernom, \xc5\xa1e posebej nad njegovima deloma Potovanje na Luno (1865) in Okoli Lune (1870), ter ju bral toliko \xc4\x8dasa da si je njuni besedili zapomnil. Pri \xc5\xa1tirinajstih je izdelal svoj prvi model rakete. Pri svojih mladostnih poskusih je pri\xc5\xa1el do pojma ve\xc4\x8dstopenjske rakete, vendar zaradi pomanjkanja virov svoje zamisli ni mogel posebej uresni\xc4\x8diti._NEWLINE_Leta 1912 je za\xc4\x8del v M\xc3\xbcnchnu \xc5\xa1tudirati medicino, vendar so ga ob izbruhu 1. svetovne vojne vpoklicali v pehotni bataljon in poslali na vzhodno fronto. Leta 1915 so ga premestili v medicinsko enoto v bolni\xc5\xa1nici v Sighi\xc5\x9foari. Tu je izvedel nekaj poskusov v zvezi z brezte\xc5\xbenostjo. Do leta 1917 je pokazal svoje delo pruskemu vojnemu ministru von Steinu._NEWLINE_V letu 1916 se je poro\xc4\x8dil z Mathilde Hummel s katero sta imela \xc5\xa1tiri otroke. Eden od sinov je umrl kot vojak v 2. svetovni vojni. Med vojno je avgusta 1944 umrla tudi h\xc4\x8di pri eksploziji kapljevinskega kisika. Po vojni se je leta 1919 vrnil v Nem\xc4\x8dijo in najprej v M\xc3\xbcnchnu, nato pa v G\xc3\xb6ttingenu, za\xc4\x8del \xc5\xa1tudirati fiziko._NEWLINE_Njegovo doktorsko dizertacijo so leta 1922 zavrnili kot\xc2\xa0\xc2\xbbutopi\xc4\x8dno\xc2\xab. Junija 1923 je zasebno objavil delo na 92 straneh Z raketo do planetarnega prostora (Die Rakete zu den Planetenr\xc3\xa4umen). Leta 1929 je delo raz\xc5\xa1iril na 429 strani in ga naslovil Poti do vesoljskega poleta (Wege zur Raumschiffahrt). Kasneje je izjavil da se je zavestno odlo\xc4\x8dil da ne bo napisal nove dizertacije:\xc2\xa0\xc2\xbbOpustil sem pisanje nove in sam pri sebi sem si mislil: Ni\xc4\x8d zato, dokazal bom da lahko postanem ve\xc4\x8dji znanstvenik kot nekateri od vas tudi brez naziva doktorja.\xc2\xab Kritiziral je nem\xc5\xa1ki sistem izobra\xc5\xbeevanja z besedami:\xc2\xa0\xc2\xbbNa\xc5\xa1 izobra\xc5\xbeevalni sistem je kot avtomobil z mo\xc4\x8dnimi zadnjimi lu\xc4\x8dmi, ki mo\xc4\x8dno osvetljujejo preteklost. Spredaj pa so stvari komaj opazne.\xc2\xab Nazadnje je doktoriral na Babe\xc5\x9f-Bolyaijevi univerzi v Cluj-Napoci._NEWLINE_Postal je \xc4\x8dlan VfR, ljubitelske raketne skupine, ki je \xc4\x8drpala iz njegovega tedanjega dela. Skupina je tudi med prvimi za\xc4\x8dela resno jemati Poto\xc4\x8dnikovo pionirsko delo na tem podro\xc4\x8dju. Do leta 1938 je Oberth pou\xc4\x8deval matematiko in fiziko na Gimnaziji Stephana Ludwiga Rotha v Media\xc5\x9fu._NEWLINE_Leta 1928 in 1929 je delal v Berlinu kot znanstveni svetovalec pri prvem filmu s prizori v vesolju, \xc5\xbdenska na Luni (Frau im Mond), posnetem pri UFA in z Langovo re\xc5\xbeijo. Film je bil pomemben pri popularizaciji zamisli raketne znanosti. Oberthova glavna naloga je bila izdelati in izstreliti raketo pred premiero filma kot javni dogodek. 5. junija 1929 je prejel prvo Esnault-Pelterie-Hirschevo nagrado Francoskega astronomskega dru\xc5\xa1tva za svoje delo pri napredku astronavtike v knjigi Poti do vesoljskega poleta, ki se je raz\xc5\xa1irila v obse\xc5\xbeno delo iz dela Z raketo do planetarnega prostora._NEWLINE_Jeseni 1929 je Oberth stati\xc4\x8dno pognal svoj prvi raketni motor na teko\xc4\x8de gorivo Kegeld\xc3\xbcse (dobesedno sto\xc5\xbe\xc4\x8dasta \xc5\xa1oba). Pri poskusu so mu pomagali \xc5\xa1tudentje Tehni\xc5\xa1ke univerze v Berlinu, in med njimi je bil von Braun, ki je kasneje vodil voja\xc5\xa1ki projekt razvoja rakete, uradno imenovan A4, vendar danes bolj znan pod imenom V-2.\n_START_SECTION_\nPoimenovanja\n_START_PARAGRAPH_\nPo njem se imenuje asteroid 9253 Oberth in krater Oberth na Luni.'